
SURAH QURAYSY 

Surah - Kaum Quraysy 

(Makkiyah) 



Zn 

A' 

Dengan nama Allah 

Yang Maha Penyayang dan Maha Pengasih 


Ayat-ayat dan Terjemahan 




"Kerana (mengenangkan ni'mat) kebiasaan kaum 
Quraysy(1). laitu kebiasaan mereka meiakukan perjaianan 
perniagaan di musim sejuk dan panas(2). Maka kerana itu 
hendakiah mereka menyembah Tuhan rumah Ka'bah ini(3). 
Yang teiah mengurniakan makanan dan menyeiamatkan 
mereka dari kelaparan dan mengamankan mereka dari 
ketakutan. "(4). 

Hasil Do'a Nabi Ibrahim 




Allah 'Azzawajalla telah memperkenankan do'a 
kekasih-Nya Nabi Ibrahim apabila beliau berdo'a 
kepada-Nya selepas selesai membina rumah Ka'bah 
dan membersihkannya: 



"Ya Tuhanku! Jadikanlah negeri ini sebuah negeri yang 
aman sentosa dan kurniakanlah rezeki dari buah-buahan 
kepada penduduknya. " 


• (Surah aI-Baqarah: 126) 

Lalu Allah jadikan negeri ini aman sentosa dan 
bebas dari kuasa pemerintah-pemerintah yang zalim, 
dan Dia jadikan orang-orang yang tinggal di sana 
aman sentosa walaupun negeri-negeri di sekelilingnya 
sentiasa diancam ketakutan, sehingga sampai kepada 
zaman penduduk-penduduknya menyeleweng dari 
agama yang benar dan melakukan syirik terhadap 
Allah dengan menyembah berhala-berhala. Ini semua 
dilakukan Allah kerana satu hikmat yang dikehendaki- 
Nya terhadap rumah suci itu. 

Apabila bala tentera bergajah datang untuk 
merobohkannya, mereka telah menerima akibat yang 
menghancurkan mereka sebagaimana yang 


diterangkan dalam Surah al-Fil. Allah telah 
memelihara keamanan dan kesentosaan rumah ini 
dan menjaga kehormatannya, sebagaimana 
diterangkan Allah: 



" Tidakkah mereka melihat. Kami jadikan (negeri mereka) 
tanah suci yang aman sentosa \, sedangkan manusia (di 
negeri-negeri) di sekeliling mereka rompak-merompak" 


(Surah al-Ankabut: 67) 
Kesan Kehancuran Bala Tentera Bergajah 

Peristiwa serangan bala tentera bergajah memberi 
kesan yang amat besar, la menambahkan kehormatan 
rumah Ka'bah di seluruh pelusuk Semenanjung Tanah 
Arab, juga meninggikan darjat penduduk- 
penduduknya dan para penjaganya dari kaum 
Quraysy. Ini menolong mereka dapat menjelajah ke 
negeri-negeri lain dengan aman, kerana di mana 
sahaja mereka pergi, mereka dihormati dan dilayani 
dengan baik. Ini juga menggalakkan mereka 
mengadakan perjalanan perniagaan dua hala yang 
besar dengan angkatan-angkatan kafilah iaitu 
perjalanan ke Yaman di selatan dan perjalanan ke 
Syam di utara serta mengatur dua angkatan 
perniagaan yang besar, iaitu pertama kafilah 
perniagaan yang menuju ke Yaman dimusim sejuk, 
yang kedua angkatan kafilah perniagaan yang menuju 
ke Syam di musim panas. 

Walaupun keamanan jalan-jalan bukit di 
Semenanjung Tanah Arab dalam keadaan yang buruk 
dan penuh dengan kejadian samun-menyamun, tetapi 
kehormatan Baitullah yang dirasakan di seluruh 
pelusuk Semenanjung Tanah Arab telah menjamin 
keamanan dan keselamatan kepada penduduknya 
dalam kegiatan-kegiatan perniagaan mereka. Kaum 
Quraysy telah diberikan suatu keistimewaan. Pintu- 
pintu rezeki dibuka luas di hadapan mereka dan 
mereka dapat berniaga di dalam keadaan aman 
sentosa. Mereka menjadi begitu biasa dengan dua 
perniagaan yang menguntungkan itu sehingga kedua- 
duanya menjadi tradisi dalam kehidupan mereka. 

Inilah ni'mat kehidupan yang diperingatkan Allah 
kepada kaum Quraysy selepas kebangkitan Rasulullah 
sebagaimana Allah peringatkan mereka dengan 
peristiwa serangan bala tentera bergajah dalam Surah 
al-Fil. Inilah ni'mat adat kebiasaan mereka melakukan 
dua perjalanan perniagaan di musim dingin dan di 

musim panas. Itulah ni'mat rezeki yang mewah hasil 
dari dua perjalanan perniagaan itu, sedangkan negeri 
mereka kering kontang. Mereka dapat hidup selesa 
dan senang dari limpah kurnia Allah. Itulah ni'mat 
keamanan dari ketakutan sama ada di kampung 
halaman mereka sendiri di sekitar Baitullah atau 
dalam perjalanan-perjalanan mereka ke lain-lain 
negeri. Mereka selama-lamanya berada dalam 
lindungan kehormatan rumah suci Ka'bah yang 
dipelihara Allah dari segala pencerobohan. 

Allah mengingatkan kaum Quraysy dengan ni'mat- 
ni'mat itu supaya mereka merasa malu kerana 
menyembah yang lain dari Allah, sedangkan Allah 
itulah Penaung rumah suci itu, mereka hidup aman 
sentosa dan di atas nama rumah suci itu mereka 
diberi layanan yang baik dalam perjalanan-perjalanan 
mereka dan mereka dapat pulang kembali dengan 
selamat 

Allah berfirman kepada kaum Quraysy kerana 
mengenangkan ni'mat kebiasaan orang Quraysy yang 
melakukan perjalanan perniagaan di musim sejuk dan 
musim panas, maka sudah sewajarnya mereka 
menyembah Allah penaung rumah suci itu yang telah 
mengurniakan ni'mat keamanan kepada mereka dan 
menjadikan mereka begitu biasa dan selesa dengan 
perjalanan-perjalanan perniagaan itu, dan dari 
perniagaan inilah mereka memperolehi hasil 
keuntungan yang mewah. Kerana itu: 



" Maka kerana itu hendaklah mereka menyembah Tuhan 
rumah Ka'bah ini. "(3) 



"Yang telah mengurniakan makanan dan menyelamatkan 
mereka dari kelaparan."(4) 

Mengikut keadaan bumi negeri, mereka sepatutnya 
sentiasa diancam kelaparan, tetapi Allah selamatkan 
mereka dengan bekalan-bekalan makanan dari 
kelaparan itu. 



"Dan mengamankan mereka dari ketakutan. "(4) 

Mengikut keadaan mereka yang lemah dan 
keadaan alam sekitar di sekeliling mereka sepatutnya 
sentiasa diancam ketakutan, tetapi Allah 
mengamankan mereka dari ketakutan itu. 

Itulah peringatan Allah yang sewajarnya 
menimbulkan rasa malu di dalam hati kaum Quraysy. 
Mereka bukannya tidak tahu nilai Baitullah dan kesan 
kehormatannya dalam kehidupan mereka. Malah 
dalam sa'at-sa'at kesusahan dan duka nestapa, 
mereka tidak memohon perlindungan melainkan pada 
Tuhan rumah suci yang Tunggal itu sahaja. Lihat 
sahaja Abdul Muttalib, ia tidak menentang angkatan 
tentera Abrahah dengan kekuatan askar, tetapi ia 


menentang Abrahah dengan Tuhan rumah suci yang 
mengawal sendiri rumah-Nya. la tidak menentang 
Abrahah dengan patung dan berhala-berhala, ia tidak 
berkata kepada Abrahah: . "Tuhan-tuhan itu akan 
melindungi keselamatan rumah suci mereka", tetapi 
apa yang dikatakan kepada Abrahah ialah, "Saya 
adalah tuan kepada unta-unta yang dirampas engkau, 
dan rumah ini mempunyai tuannya yang akan 

mempertahankannya." Tetapi sayang kesesatan 

dan penyelewengan zaman jahiliyah tidak mengakui 
logik, tidak pulang kepada kebenaran dan tidak 
kembali kepada pandangan yang rasional. 

Surah ini adalah lanjutan dari Surah ai-Fil 
sebelumnya dari segi pokok persoalan dan suasana, 
walaupun ianya merupakan satu surah yang 
berasingan yang dimulakan dengan Bismillahir- 
Rahmanir-Rahim. 

Menurut riwayat-riwayat hadith, di antara turunnya 
Surah al-Fil dan Surah Quraysy adalah dipisahkan oleh 
sembilan surah yang lain, tetapi tertib kedua-dua 
surah ini di dalam mashaf adalah disusun beriringan 
sesuai dengan pokok persoalan keduanya yang 
hampir sama. 


